# «Writing without showing your face»: Forteller-jeget i den senmoderne romanen. / Selvframstilling i det skjulte: Forteller-jeget i den senmoderne romanen.

I et intervju i *The Guardian* i 2014, beskriver den britisk-kanadiske forfatteren Rachel Cusk det å skrive romaner – og fiksjon overhodet– som «uekte og pinlig». Samtidig finner hun ingen ny vei i å skrive rent selvbiografisk, da hun ikke kan gjøre det uten å bli misforstått og gjøre folk sinte (Kellaway, 2014). Resultatet av denne doble posisjonen kom ut kort tid etter dette intervjuet i form av den semi-selvbiografiske romanen *Outline* (2014).

*Outline* legger seg inn i rekken av de mange selvbiografiske romanene man har sett komme ut de siste årene. Den skiller seg imidlertid ut ved å forsøke å skape en helt ny form. Romanen består nesten utelukkende av ti samtaler mellom en førstepersonsforteller og diverse samtalepartnere. Vi ser disse samtalene i fortellerens synspunkt, men på tross av at romanen er fortalt i førsteperson, er fortelleren passiv og tilbaketrukket, og utgjør selv en liten del av romanen. Man står da i hovedsak igjen med ti samtaler hvor man kun får høre det samtalepartnerne deler.

I *The Guardian*-artikkelen, beskrives det Cusk gjør som en «forfatters usynlighet» (Kellaway, 2014). Dette kan sånn sett virke som en løsning på det problemet Cusk opprinnelig sto ovenfor: å skrive om egne opplevelser og ut i fra seg selv, men uten å knytte for tette bånd mellom fortellerens og forfatterens stemmer. Ved å fjerne fortelleren – dens kropp og stemme – skjuler hun hvor romanen kommer fra, og kan sånn sett «skrive uten å vise sitt ansikt» (Kellaway, 2014. Min oversettelse).

På tross av at *Outline* tilsynelatende er et forsøk på å skape en større avstand mellom forfatteren og fortelleren, har Cusk selv sagt at hun ikke ser stor forskjell på memoarene og romanene hun har skrevet: «Det er det samme som alt annet jeg har skrevet, men i en annen form» (Haagensen, 2018). Jeg forstår dette som at hun ikke skiller mye i innhold, men at formen er annerledes. Man kan sånn sett si at *Outline* også er en selvfremstillende og selvbiografisk roman. Dermed oppstår det nye spørsmål og problemstillinger med denne såkalte nye formen. Hva slags selvframstilling oppstår når man forteller sin egen historie gjennom ti samtaler med andre mennesker? Hvordan gjør det å fjerne fortellestemmen det enklere å skrive om sitt eget liv?

Jeg er spesielt interessert i paradokset som oppstår når den som forteller med vilje ikke skriver seg selv inn i historien – skjuler seg – men likevel er den som forteller romanen, og sånn sett er tilstede i alle romanens deler. Man kan ikke se eller finne jeg-et i romanen, men hun er likevel tilstede hele tiden. Jeg vil undersøke om det er dette grepet som gjør at man kan uttrykke noe om seg selv og sitt eget liv på tross av å ikke skrive seg selv inn i selve historien.

Videre er jeg interessert i romanens form. Hva er det som gjør den innovativ og ny, og hvordan blir selvfremstilling i en såpass restriktiv fortelleteknikk? Til slutt vil jeg se på de metalitterære trekkene ved romanen. Man kan på mange måter si at *Outline* er en roman som omhandler det å fortelle historier. Hver og en av samtalepartnerne har valgt ut en episode eller noe spesifikt som har formet dem og deres liv, og velger derfor å fortelle nettopp den historien. Videre kommenterer jeg-et ofte – enten høyt eller i tankene – på det de forteller. Noen ganger tror hun de overdriver eller lyver, og hele tiden forsøker hun å forstå hvem de er ut i fra det de forteller. *Outline* er sånn sett både bevisst sin egen form og på ulike måter man kan fortelle om sitt eget liv.

Fokuset for oppgaven er derfor delt inn i to deler. På den ene siden vil jeg skrive om selvframstillingen i det skjulte, altså om det paradoksale i å skjule seg, men likevel være til stede hele tiden, mens jeg på den andre siden vil jeg fokusere på den såkalte nye formen som utvikles i denne romanen, samt hvordan den reflekterer over denne nye formen selv.

Selvframstilling i det skjulte

Arne Melberg skrev i 2007 en bok kalt *Selvskrevet: om selvframstillinger i litteraturen*, hvor han bruker begrepene «vise, søke og skjule» når han legger frem en historisk oversikt over den selvbiografiske litteraturens utvikling. Det å snakke om å fremstille seg selv litterært med at du enten skjuler, søker eller viser, er svært interessant med tanke på *Outline.* Jeg vil derfor ta utgangspunkt i å se på hva det å aktivt skjule seg, har å si for hvordan jeg-et faktisk viser seg.

Jeg er også interessert i å se på hva Mikhail Bakhtin skriver om «plyfonisk» og «monologisk» litteratur i *The Problems of Dostoevsky’s Poetics* (1984). Han trekker der frem interessante tanker om forholdet mellom Dostjevskijs «helt» og forfatteren, og forsøker å vise at Dostojevksij makter å skape en avstand mellom disse to. Jeg vil med tanke på dette forsøke å se om det finnes lignende polyfoniske trekk i *Outline*, og om dette kan være med på å muliggjøre selvframstilling på tross av forfatterens avstand.

Et videre spørsmålet blir hvordan jeg-et fremstiller seg selv gjennom fremstillingen og gjenfortellingen av de andres fortellinger. Det er hun som gjenforteller deres historier, og det er dermed hennes blikk på de andre samtalepartnerne vi som lesere får se. Gjennom romanen blir man kjent med fortelleren – Faye – ved at hun kommer med små kommentarer på de andres historier eller gjennom hennes inntrykk av dem. I måten hun beskriver sine samtalepartnere på, mener jeg man kan finne ut ganske mye om Faye selv. I denne sammenhengen har jeg tenkt at det kan være hensiktsmessig å se litt på dagligspråksfilosofi. Ved å se på hennes spesifikke språkbruk og beskrivelser av andre, vil jeg forsøke å lese noe om henne selv. Hittil har jeg planlagt å bruke Stanley Cavells tekst *Must We Mean What We Say?* (1976).

## En ny form

På tross av at *Outline* føles innovativ fortelleteknisk, har varianter av denne måten å fortelle en historie på blitt brukt tidligere. I Svetlana Aleksijevitsj’ verker og *Talking With Women* (1965) av Nell Dunn, kan man for eksempel se hvordan de bruker samlinger av samtaler med ulike intervjuobjekter til å gi et helhetlig bilde av det de individuelt snakker om.

Når jeg skal se på romanens form, vil jeg bruke Gérard Genette for å få et overblikk over hva man kan kalle konvensjonell fortelleteknikk, for å med det se på hvordan *Outline* skiller seg fra dette. For å få overblikk over de spesifikke metalitterære og formale trekkene som er fremtredende i *Outline*, vil jeg lese det Peter Brooks og J. Hillis Miller skriver i sine verk *Reading for the Plot* (1992)og *Fiction and Repetition* (1982). Begge to skriver om hvordan et plot – en historie – kan fortelles, men med litt ulikt fokus. I *Ouline* vil jeg bruke disse bøkene for å komme frem til hva som gjør formen innovativ, men også for å se på jeg-ets selvframstilling i en såpass restriktiv form. Jeg vil for eksempel undersøke om man i repetisjoner i romanen, kan finne underliggende temaer eller motiver som det ikke snakkes høyt om i samtalene.

# Bibliografi

Bakhtin, Mikhail (1984). *Problems of Dostoevsky's Poetics*. Minnesota: University of Minnesota Press.

Beddari, Carina E. (2018, 26. januar). På andre kjenner man seg selv. *Morgenbladet.* Hentet fra <https://morgenbladet.no/boker/2018/01/pa-andre-kjenner-man-seg-selv> (12. oktober 2018)

Brooks, Peter (1992). *Reading for the Plot: Design and Intention in Narrative.* Cambridge: Harvard University Press.

Cavell, S. (1976). Must We Mean What We Say*?. Must We Mean What We Say?: a book of essays* Cambridge: Cambridge University Press.

Cusk, Rachel (2014). *Outline*. London: Faber & Faber Limited.

Dunn, Nell. (1965). *Talking With Women.* London: Silver Press

Genette, Gérard (1980). *Narrative Discourse.* Oxford: Basil Blackwell.

Haagensen, Olaf. (2018, 26. januar). Overveldet av virkeligheten. *Morgenbladet.* Hentet fra <https://morgenbladet.no/boker/2018/01/overveldet-av-virkeligheten> (8. oktober 2018)

Kellaway, Kate (2014, 24. august). Rachel Cusk: 'Aftermath was creative death. I was heading into total silence'. *The Guardian.* Hentet fra <https://www.theguardian.com/books/2014/aug/24/rachel-cusk-interview-aftermath-outline> (12. oktober 2018)

Melberg, Arne (2007). *Selvskrevet: om selvframstilling i litteraturen.* Oslo: Spartacus.